**STANOVY**

**LESNÉHO A POZEMKOVÉHO DRUŽSTVA BLAŽOV**

**Článok I.**

**Právny základ družstva**

Právnym základom založenia a existencie družstva sú ustanovenia zákona č. 513/1991 Zb. Obchodný zákonník v znení neskorších právnych predpisov a stanovy družstva schválené členskou schôdzou.

**Článok II.**

**Základné ustanovenie o družstve**

1. Lesné a pozemkové družstvo Blažov (ďalej len družstvo) je spoločenstvom neuzavretého počtu osôb založeným za účelom obstarávania spoločných vecí vyplývajúcich zo spoluvlastníctva nehnuteľností, podnikania a zabezpečovania hospodárskych, poľovných, sociálnych a iných potrieb svojich členov, ktorí združujú svoje súkromné pozemky.
2. Družstvo je právnickou osobou založené na dobu neurčitú a za porušenie svojich záväzkov zodpovedá celým svojim majetkom. Členovia družstva neručia za záväzky družstva.
3. Obchodné meno družstva znie: Lesné a pozemkové družstvo Blažov.
4. Sídlom družstva je Kežmarok, Hviezdoslavova 4.
5. Základné imanie družstva tvorí súhrn členských vkladov, na splatenie ktorých sa členovia družstva zaviazali podľa Článku II. odsek 7, 8, 9 týchto stanov.
6. Zapisované základné imanie družstva je 1290,- € (Jedentisícdvestodeväťdesiat eur).
7. Základný členský vklad člena družstva je 30,- €.
8. Podmienkou vzniku členstva je splatenie základného členského vkladu.
9. Každý novoprijímaný člen družstva je povinný najneskôr v deň schválenia podanej prihlášky za člena družstva splatiť základný členský vklad v sume 30,- €.
10. Predstavenstvo družstva môže určiť iný spôsob splatenia základného členského vkladu.
11. Vysporiadanie členského podielu pri zániku členstva
12. pri zániku členstva za trvania družstva má doterajší člen družstva nárok na vyrovnávací podiel
13. pri zániku členstva v družstve je družstvo povinné vykonať vyúčtovanie a vysporiadanie vyrovnávacieho podielu spolu s vyúčtovaním a vysporiadaním ostatných vzájomných práv a záväzkov v termínoch uvedených v Článku II., ods. 11 písm. e) týchto stanov
14. na určenie a splatnosť vyrovnávacieho podielu sa primerane vzťahujú ustanovenia § 233 ods. 2 až 4 zákona č. 513/1991 Zb. Obchodný zákonník, v znení neskorších právnych predpisov, ak tieto stanovy neurčujú inak
15. pri určovaní výšky vyrovnávacieho podielu sa neprihliada na imanie, ktoré je v neoddeliteľnom, rezervnom, rizikovom a inom zabezpečovacom fonde družstva, ak tento bude v budúcnosti vytvorený
16. vyrovnávací podiel sa uhrádza v peniazoch, ak členský vklad spočíval úplne alebo sčasti v prevode vlastníckeho (spoluvlastníckeho) práva k nehnuteľnosti na družstvo (vrátane pôdy), alebo v inom vecnom plnení, môže člen družstva žiadať vysporiadanie vrátení vecí v hodnote, ktorá je evidovaná v evidencii majetku družstva v čase zániku jeho členstva v družstve. Rozdiel medzi vysporiadacím podielom a vrátenou vecou bude vyrovnaný v peniazoch pri vydávaní veci. Nárok na vysporiadaní podiel je splatný uplynutím troch mesiacov od schválenia účtovnej závierky za rok, v ktorom členstvo zaniklo, ak sa člen a družstvo nedohodne inak.

**Článok III.**

**Založenie družstva**

Na založenie družstva sa primerane vzťahujú ustanovenia zákona č. 513/1991 Zb. Obchodný zákonník, v znení neskorších právnych predpisov.

**Článok IV.**

**Predmet podnikania družstva**

Predmetom podnikania družstva je:

1. Poskytovanie služieb v lesníctve a poľovníctve
2. Poskytovanie služieb v poľnohospodárstve a záhradníctve
3. Opracovanie drevnej hmoty a výroba komponentov z dreva
4. Kúpa tovaru na účely jeho predaja konečným spotrebiteľom (maloobchod) alebo iným prevádzkovateľom živností (veľkoobchod)

**Článok V.**

**Vznik a zánik členstva v družstve**

1. Členom družstva môže byť fyzická osoba, ktorá dosiahla 15 rokov svojho veku a právnické osoby.
2. Členstvo v družstve u fyzickej osoby vzniká:
3. na základe písomnej členskej prihlášky pri založení družstva dňom vzniku družstva, t. j. dňom zápisu družstva do obchodného registra,
4. za trvania družstva dňom prijatia člena na základe písomnej členskej prihlášky,
5. prevodom členských práv a povinností dňom, keď členská schôdza schváli dohodu o prevode členských práv a povinností.
6. Členstvo právnickej osoby v družstve vzniká dňom, ktorý vo svojom rozhodnutí o prijatí právnickej osoby za člena družstva uvedie predstavenstvo družstva.
7. Členstvo nevzniká pred zaplatením vstupného vkladu.

5.1. Členstvo fyzickej osoby v družstve zaniká:

a) písomnou formou

b) vystúpením

c) vylúčením

d) vyhlásením konkurzu na majetok člena

e) zamietnutím návrhu na vyhlásenie konkurzu pre nedostatok majetku člena

f) zánikom družstva

5.2. Písomná dohoda o zániku členstva musí obsahovať údaje o vysporiadaní vzájomných práv a záväzkov a musí byť schválená predstavenstvom družstva, inak je neplatná.

5.3. Člen môže z družstva vystúpiť. Vystúpenie sa musí družstvu oznámiť písomne a členstvo v takomto prípade zaniká po uplynutí 6 mesiacov odo dňa, keď písomné oznámenie člena o vystúpení z družstva bolo družstvu doručené. Znáša pritom všetky náklady súvisiace s nákladmi družstva o jeho vystúpení.

5.4. Člen môže byť z družstva vylúčený, ak opätovne a napriek predchádzajúcej výstrahe porušuje členské povinnosti. O vylúčení rozhoduje predstavenstvo. Proti rozhodnutiu predstavenstva o vylúčení sa môže člen odvolať. O odvolaní rozhoduje členská schôdza. Člen môže byť tiež vylúčený, ak bol právoplatne odsúdený pre úmyselný trestný čin, ktorý spáchal proti družstvu alebo členom družstva.

Týmito stanovami nie je obmedzené právo člena družstva domáhať sa na súde rozhodnutia o neplatnosti vylúčenia.

5.5. Členstvo fyzickej osoby zaniká smrťou. Dedič členských práv a povinností môže požiadať družstvo o členstvo. Dedič, ktorý sa nestal členom družstva, má nárok na vysporiadací podiel člena, ktorého členstvo zaniklo, a to za podmienok uvedených v Článku II. ods. 11 týchto stanov.

5.6. Členstvo právnickej osoby v družstve zaniká jej vstupom do likvidácie, vyhlásením konkurzu, prípadne jej zánikom.

Ak má právnická osoba právneho nástupcu, vstupuje nástupca do všetkých jej doterajších členských práv a povinností.

**Článok VI.**

**Práva a povinnosti členov družstva**

Člen družstva má tieto práva:

1. Podieľať sa na riadení a kontrole činnosti družstva v súlade s platnou právnou úpravou a týmito stanovami.
2. Voliť a byť volený do orgánov družstva.
3. Podieľať sa na zisku družstva podielom podľa týchto stanov.
4. Podieľať sa na výhodách, ktoré družstvo poskytuje svojim členom podľa zákona a vnútro družstevných noriem.
5. Získavať informácie o hospodárení družstva, vnútro družstevnom živote, o činnosti orgánov družstva a vonkajších vzťahov družstva.
6. Nazerať do účtovných a iných písomností družstva týkajúcich sa úpravy vzťahov medzi členom a družstvom.
7. Člen družstva sa podieľa na stratách družstva do výšky svojho základného členského vkladu.
8. Zúčastňovať sa na zasadnutiach orgánov družstva, predkladať im návrhy a žiadať od nich vysvetlenia vo veciach týkajúcich sa jeho osoby a požadovať výpis z uznesení, resp. opatrení orgánov družstva.
9. Na prednostné prijatie do zamestnania v družstve, ak družstvo vytvorí pracovné príležitosti.
10. Previesť svoje práva vyplývajúce z členstva v družstve na iného člena družstva so súhlasom predstavenstva a na príbuzného v priamom rade aj bez súhlasu družstva, a to formou dohody o prevode členských práv. Dohoda musí byť písomná a doručená predstavenstvu družstva do 30 dní od jej uzatvorenia, inak je neplatná. Podpisy prevodcu a nadobúdateľa na dohode musia byť úrade overené.
11. Práva právnických osôb ako členov družstva upravuje písomná dohoda uzatvorená medzi predstavenstvom družstva a právnickou osobou.

Člen družstva má tieto povinnosti vyplývajúce z členstva v družstve:

1. Dodržiavať stanovy a iné vnútroorganizačné predpisy družstva a plniť uznesenia družstevných orgánov.
2. Zložiť členský vklad spôsobom a v lehotách určených týmito stanovami.
3. Chrániť a zveľaďovať majetok družstva.

Družstvo je povinné viesť zoznam všetkých svojich členov a každý člen družstva má právo nahliadnuť do zoznamu členov družstva. Družstvo je povinné zostavovať i účtovnú závierku a každý člen družstva si môže vyžiadať riadnu účtovnú závierku družstva. Ostatné povinnosti družstva voči členom sú upravené podľa Obchodného zákonníka.

**Článok VII.**

**Orgány družstva**

1. Orgánmi družstva sú: a) členská schôdza

b) predstavenstvo

c) kontrolná komisia

d) dočasné a stále komisie a iné orgány zriadené členskou

schôdzou družstva

1. Do orgánov družstva môžu byť volení len členovia družstva starší ako 18 rokov a zástupcovia právnických osôb, ktorí sú členmi družstva.

**Článok VIII.**

**Členská schôdza družstva**

1. Najvyšším orgánom družstva je členská schôdza.
2. Členská schôdza sa schádza najmenej 1-krát ročne.
3. Zvolanie členskej schôdze musí byť členom oznámené, a to najmenej 7 dní pred konaním členskej schôdze. Členom s trvalým pobytom v Žakovciach sa zvolanie členskej schôdze oznamuje spôsobom v mieste obvyklým, najmä vyvesením pozvánky na obecnej tabuli, obecným rozhlasom a ostatným členom sa zvolanie členskej schôdze oznamuje písomne listovou zásielkou na adresu ich trvalého pobytu. Pozvánka musí obsahovať miesto a čas konania členskej schôdze, program rokovania a podpis predsedu družstva alebo povereného člena predstavenstva družstva.
4. Členská schôdza musí byť zvolaná, ak o to požiada písomne aspoň 1/3 všetkých členov družstva alebo kontrolná komisia.
5. Okrem prípadov uvedených v odseku 4. členskú schôdzu môže zvolať aj predseda družstva, ak medzi ním a najmenej polovicou členov predstavenstva družstva vznikli v predstavenstve družstva neriešiteľné spory týkajúce sa činnosti družstva a predseda kontrolnej komisie v mene kontrolnej komisie družstva, keď predstavenstvo nezvolá členskú schôdzu do 30 dní po tom, čo to kontrolná komisia navrhla podľa odseku 4..
6. Do pôsobnosti členskej schôdze patrí rozhodovanie o všetkých záležitostiach družstva, ktoré nie sú zákonom alebo iným všeobecne záväzným predpisom a týmito stanovami družstva dané do právomoci iným orgánom družstva.
7. Do výlučnej pôsobnosti členskej schôdze družstva patrí:
8. schvaľovať a meniť stanovy družstva
9. voliť a odvolávať členov predstavenstva a členov kontrolnej komisie
10. schvaľovať ročnú účtovnú závierku
11. rozhodovať o zvýšení alebo znížení zapisovaného základného imania
12. rozhodovať o rozdelení a použití zisku, prípadne o spôsobe úhrady straty družstva
13. rozhodovať o základných otázkach koncepcie rozvoja družstva
14. rozhodovať o splynutí, zlúčení, premene, rozdelení a inom zrušení družstva
15. schvaľovať a meniť vnútro družstevné normy v oblasti pracovných vzťahov v družstve, odmeňovania za prácu v družstve, volieb a rokovanie orgánov družstva a hospodárenie družstva
16. nakladanie s finančnými prostriedkami družstva nad 10 000,- € jednorazovo, vrátane nákupu a predaja vecí. Do hodnoty sa započítava aj hodnota príslušenstva veci, s ktorým sa nakladá samostatne, súboru vecí, ak sa s vecami patriacimi do súboru nakladá samostatne, vecí rovnakého druhu, s ktorými sa nakladá v čiastkach v rozsahu kratšom ako 6 mesiacov, tovarov a služieb, ak spolu súvisia, aj keď sa účtujú samostatne
17. prijatie a poskytnutie úveru
18. uzavretie zmluvy o kúpe a predaji nehnuteľnosti
19. Členská schôdza môže uznesením previesť svoju právomoc vo veciach vnútro družstevnej normotvorby na predstavenstvo družstva.
20. Pre platnosť uznesenia členskej schôdze sa vyžaduje okrem jej riadneho zvolania prítomnosť členov reprezentujúcich nadpolovičnú väčšinu hlasov všetkých členov a súhlas väčšiny hlasov prítomných členov.
21. Pri hlasovaní má každý člen družstva jeden hlas za každý aj začatý 0,25 ha výmery vložených do združených pozemkov družstva. O spôsobe hlasovania rozhodne členská schôdza.
22. Člen družstva môže písomne splnomocniť iného člena družstva alebo inú plnoletú osobu spôsobilú na právne úkony, aby ho na členskej schôdzi zastupovali.
23. Ak nie je členská schôdza schopná sa uznášať, zvolá predstavenstvo náhradnú členskú schôdzu tak, aby sa konala do troch týždňov odo dňa, keď sa mala konať pôvodne zvolaná členská schôdza. Termín náhradnej členskej schôdze môže byť určený najneskôr hodinu po pôvodne zvolanej členskej schôdzi s nezmeneným programom. Náhradná členská schôdza je uznášania schopná bez ohľadu na ustanovenie bodu 9. tohto článku.
24. O každej členskej schôdzi sa vyhotovuje zápisnica, ktorá musí obsahovať dátum a miesto konania schôdze, prijaté uznesenia, výsledky hlasovania a neprijaté námietky členov, ktorí požiadali o ich zaprotokolovanie. Zápisnica z členskej schôdze musí v prílohe obsahovať zoznam účastníkov schôdze, pozvánku na ňu a podklady, ktoré boli predložené k prejednávaným bodom. Každý člen družstva má právo nazerať do zápisnice a jej príloh.

**Článok IX.**

**Predstavenstvo družstva**

1. Predstavenstvo družstva riadi činnosť družstva a rozhoduje o všetkých záležitostiach družstva, ktoré zákon alebo tieto stanovy nevyhradili inému orgánu družstva.
2. Predstavenstvo družstva je štatutárnym orgánom družstva.
3. Predstavenstvo družstva plní uznesenia členskej schôdze a zodpovedá jej za svoju činnosť.
4. Predstavenstvo volí zo svojich členov predsedu družstva a podpredsedu.
5. Za predstavenstvo družstva koná navonok predseda družstva alebo podpredseda, prípadne iný predstavenstvom poverený člen družstva v rozsahu poverenia. Ak je pre právny úkon, ktorý robí predstavenstvo družstva predpísaná písomná forma, je potrebný podpis predsedu a ďalšieho člena predstavenstva.
6. Predstavenstvo družstva má 5 členov.
7. Predstavenstvo družstva zabezpečuje vypracovanie ročnej účtovnej závierky hospodárenia družstva, ktorú v rámci výročnej správy o hospodárení družstva predkladá členskej schôdzi družstva. Výročnú správu o hospodárení družstva v uplynulom roku, predpoklady jeho ďalšieho podnikania a perspektívy rozvoja jednotlivých druhov činnosti musí predstavenstvo družstva predložiť členskej schôdzi najneskoršie do 31.3. nasledujúceho roka.
8. Predstavenstvo družstva je povinné každoročne navrhnúť členskej schôdzi družstva rozdelenie a použitie zisku prípadne spôsob úhrady strát.
9. Ak v zákone alebo týchto stanovách nie je uvedené niečo iné, je predstavenstvo družstva právomocným orgánom družstva na prijímanie osôb za členov družstva, na rozhodovanie o zániku a skončení členstva.
10. Predstavenstvo družstva sa schádza podľa potreby, najmenej však raz za dva mesiace.
11. Predstavenstvo sa musí zísť do 10 dní od doručenia podnetu kontrolnej komisie, ak na jej výzvu nedošlo k náprave nedostatkov.
12. Predstavenstvo zvoláva predseda družstva alebo v jeho neprítomnosti podpredseda družstva, a to písomnou pozvánkou, ktorá musí byť členom predstavenstva doručená 7 dní pred konaním schôdze predstavenstva.
13. Predstavenstvo je uznášania schopné, ak je na jeho schôdzi prítomná nadpolovičná väčšina jeho členov.
14. Predstavenstvo rozhoduje väčšinou hlasov prítomných členov. Každý člen predstavenstva má jeden hlas. V prípade rovnosti hlasov rozhoduje hlas predsedajúceho.
15. Členovia predstavenstva sú povinní pri výkone svojej funkcie dodržiavať § 243a ods. 1 zákona č. 513/1991 Zb. Obchodný zákonník, v znení neskorších právnych predpisov.
16. Predstavenstvo menuje finančného hospodára, ktorý zodpovedá za vedenie účtovnej dokumentácie a spolupracuje – dodáva potrebný materiál ekonomickému pracovníkovi na spracovanie. Manipuluje s finančnými prostriedkami na účte a v pokladni, kde najvyššiu hotovosť môže mať 200,- €. Vyššiu hotovosť poukazuje na účet v banke do 3 dní. Výber z účtu robí finančný hospodár spolu s určeným členom predstavenstva. Výšku odmeny pre finančného hospodára a účtovníka určí predstavenstvo v dohode o vykonaní práce.
17. Členovia predstavenstva sa podieľajú pri kontrole pracovných skupín, vytyčovaní porastov, vydávaní dreva, kontrole dreva a pod.

**Článok X.**

**Predseda družstva**

1. Predseda družstva riadi a kontroluje bežnú činnosť družstva, organizuje a riadi rokovania predstavenstva. Za svoju činnosť je predseda zodpovedný členskej schôdzi družstva a predstavenstvu družstva.
2. Predsedu družstva počas jeho neprítomnosti v družstve zastupuje podpredseda družstva volený predstavenstvom družstva. Zastupovaním predsedu môžu byť poverení aj ďalší členovia predstavenstva v poradí určenom predstavenstvom družstva, najdlhšie však na dobu 6 mesiacov. V prípade neprítomnosti predsedu družstva trvajúcej dlhšie ako 6 mesiacov je predstavenstvo družstva povinné zvolať členskú schôdzu k voľbe predsedu družstva.

**Článok XI.**

**Kontrolná komisia družstva**

1. Kontrolná komisia má 3 členov a zo svojich členov volí predsedu.
2. Pôsobnosť a právomoc kontrolnej komisie družstva upravuje § 244 zákona č. 513/1991 Zb. Obchodný zákonník, v znení neskorších právnych predpisov.
3. Predsedu kontrolnej komisie družstva počas jeho neprítomnosti zastupuje poverený člen kontrolnej komisie.
4. V prípade dlhodobej nečinnosti kontrolnej komisie alebo poklesu členov komisie pod troch členov vykonáva pôsobnosť kontrolnej komisie do najbližšej členskej schôdze predstavenstvo družstva.
5. Komisia sa schádza podľa potreby, najmenej raz za tri mesiace a je uznášania schopná, ak na jej schôdzi je nadpolovičná účasť členov.

**Článok XII.**

**Pomocné orgány družstva**

1. Členská schôdza v súlade s ustanoveniami Článku VII. ods. 1 písm. d) týchto stanov zriaďuje 3-člennú poradnú komisiu, ktorá zo svojich členov volí predsedu komisie.
2. Poradná komisia vypracováva ekonomické a právne analýzy a odborné stanoviská na základe požiadaviek predstavenstva.
3. Predseda alebo člen poradnej komisie môže byť prizvaný na zasadnutie predstavenstva družstva.

**Článok XIII.**

**Členstvo v orgánoch družstva**

1. Funkčné obdobie jednotlivých členov v orgánoch družstva je 5-ročné.
2. Členovia orgánov družstva môžu byť zvolení do orgánov družstva opätovne.

**Článok XIV.**

**Pracovné vzťahy v družstve**

1. Na pracovné vzťahy v družstve sa primerane vzťahuje Zákonník práce a iné všeobecne záväzné právne predpisy, ak zákon alebo tieto stanovy neustanovujú inak.
2. O pracovnom pomere členov družstva prípadne iných osôb s družstvom rozhoduje predstavenstvo družstva.
3. Na prijatie do pracovného pomeru má prednostné právo člen družstva, ak spĺňa kvalifikačné predpoklady požadované pre vytvorené alebo uvoľnené pracovné miesto v družstve.
4. Pracovný vzťah člena v družstve vzniká uzavretím osobitnej písomnej dohody o pracovnej účasti člena v družstve.
5. Dňom skončenia pracovného vzťahu člena družstva k družstvu členstvo člena v družstve nezaniká.
6. Odmena za prácu v družstve je vyplácaná podľa vnútro družstevných zásad odmeňovania za prácu v družstve. Výška mzdy – odmeny má byť upravená v zmluve o práci člena v družstve alebo v pracovnej zmluve.
7. Členovia orgánov družstva môžu dostávať za výkon svojej funkcie finančnú odmenu. Výšku odmeny, ako aj prípadné zmeny, určí členská schôdza na návrh predstavenstva. Predseda predstavenstva vyhodnotí individuálne prácu členov predstavenstva, určí výšku odmeny /na jednu hodinu od 5,- € do 6,- €/ a predloží členskej schôdzi na schválenie. Na návrh predstavenstva členská schôdza schváli odmeny pre komisie na výročnej schôdzi.
8. Odborný lesný hospodár vykonáva práce dodávateľským spôsobom podľa uzavretej zmluvy, vlastným menom na vlastný účet a zodpovednosť v úzkej a trvalej spolupráci s predsedom, podpredsedom a finančných hospodárom. Pracovnú náplň, povinnosti a odmeňovanie odborného lesného hospodára určí predstavenstvo.

**Článok XV.**

**Hospodárenie družstva**

1. Na hospodárenie družstva a evidenciu majetku družstva sa primerane vzťahujú všeobecne platné právne predpisy o hospodárení a o sústave ekonomických informácií. Družstvo bude dôsledne dodržiavať zásady racionálneho obhospodarovania lesa, poľnohospodárskej pôdy a poľovníctva v zmysle platných právnych predpisov.
2. Za hospodárenie družstva zodpovedá predstavenstvo družstva.
3. O majetku družstva rozhoduje predstavenstvo družstva.
4. O prevode majetku družstva v hodnote nad 10 000,- € je potrebný predchádzajúci súhlas členskej schôdze družstva.
5. Zo zisku sa prednostne hradia dane, poplatky, odvody a iné peňažné plnenia štátu.
6. Družstvo zriaďuje pri svojom vzniku nedeliteľný fond vo výške 10% zapisovaného základného imania, ktorý družstvo bude ročne dopĺňať o 10% z čistého zisku (zisk po odvode daní a poplatkov štátu) dovtedy, kým jeho výška nedosiahne sumu rovnajúcu sa polovici zapisovaného základného imania družstva uvedeného v Článku II. ods. 6 týchto stanov. Nedeliteľný fond sa nesmie použiť za trvania družstva na rozdelenie medzi členov.
7. Družstvo môže vytvoriť i ďalšie fondy, ak o tom rozhodne členská schôdza.

**Článok XVI.**

**Rozdeľovanie zisku v družstve**

1. O rozdelení zisku rozhoduje členská schôdza na návrh predstavenstva a to po schválení ročnej účtovnej závierky.
2. Členská schôdza pri rozhodovaní o rozdelení zisku prihliada v prvom rade na potreby rozvoja družstva.
3. Čistý zisk po odvode daní, poplatkov a iných plnení štátu sa delí v tomto poradí:
4. odvod do nedeliteľného fondu (Článok XV. ods. 6),
5. odvod do ďalších fondov (Článok XV. ods. 7),
6. rozdelenie medzi členov družstva.
7. Členská schôdza môže rozhodnúť o tom, že časť zisku určeného na rozdelenie sa medzi členov rozdelí podľa miery ich osobnej účasti na práci družstva. Táto časť však nesmie byť vyššia ako 20%.

**Článok XVII.**

**Zrušenie a likvidácia družstva**

1. Družstvo zaniká výmazom z Obchodného registra.
2. Zrušenie a likvidácia družstva sa vykoná podľa § 254 a nasl. zákona č. 513/1991 Zb. Obchodný zákonník, v znení neskorších právnych predpisov.
3. Likvidátora družstva menuje členská schôdza na návrh predstavenstva. Likvidátorom môže byť len fyzická osoba spôsobilá na právne úkony, ktorá spĺňa predpoklady na realizáciu úkonom spojených s likvidáciou. Na vymenovanie likvidátora je potrebný súhlas 2/3 väčšiny členov družstva prítomných na členskej schôdzi.
4. Likvidačný zostatok sa rozdelí medzi členov družstva tak, že sa najskôr každému členovi družstva vyplatí splatená časť jej členského vkladu a zvyšok likvidačného zostatku sa rozdelí medzi členov družstva podľa pomeru počtu hlasov, ktoré majú pri hlasovaní na členskej schôdzi.

**Článok XVIII.**

**Zákaz konkurencie**

Členovia predstavenstva a kontrolnej komisie družstva nesmú byť členmi štatutárnych a dozorných orgánov právnických osôb ani podnikateľmi s obdobným predmetom činnosti, akú vykonáva družstvo podľa týchto stanov. Porušenie zákazu konkurencie je dôvodom na rozhodnutie o vylúčení člena z družstva, v prípade, ak člen družstva pokračuje v porušovaní zákazu konkurencie aj po predchádzajúcom písomnom upozornení. Výnimky zo zákazu konkurencie môže povoliť členská schôdza.

**Článok XIX.**

**Záverečné ustanovenia**

1. Na vzťahy v družstve vyplývajúce z činnosti družstva neupravené týmito stanovami sa primerane použijú ustanovenia všeobecne záväzných právnych predpisov.
2. Družstvo môže so svojim majetkom vstupovať do obchodných spoločností v tuzemsku aj v zahraničí len s predchádzajúcim súhlasom členskej schôdze.

**Článok XX.**

**Schvaľovacia doložka**

1. Tieto stanovy boli schválené na členskej schôdzi družstva konanej dňa: 15.04.2011 v Žakovciach.
2. Originál textu stanov družstva a ich neskorších zmien a doplnkov bude uložený u predsedu družstva a v zbierke listín príslušného registrového súdu.
3. Overená kópia stanov a ich zmien a doplnkov bude uložená u predsedu kontrolnej komisie družstva.
4. Stanovy sú platné dňom schválenia členskou schôdzou družstva a účinné dňom zápisu družstva do príslušného Obchodného registra.

V Žakovciach dňa: 15.04.2011

Zmena a doplnok stanov: ZÁPISNICA z Výročnej členskej schôdze dňa 9.4.2016

Členská schôdza schvaľuje zmeny Stanov LPD Blažov takto:

Článok V. bod 1 sa dopĺňa takto: Členom družstva môže byť fyzická alebo právnická osoba, ak rozsah všetkých svojich pozemkov v k. ú. Blažov evidovaných na Katastrálnom úrade Sabinov v m2  prenajme družstvu Nájomnou zmluvou za rovnakých podmienok pre všetkých členov družstva.

Článok V. bod 2, písm. b sa nahradzuje: za trvania družstva dňom prijatia za člena a základe písomnej členskej prihlášky a podpísania Nájomnej zmluvy s predstavenstvom.

Článok VIII. sa dopĺňa o bod 14: Na návrh člena vysloví súd neplatnosť uznesenia členskej schôdze, pokiaľ je v rozpore s právnym predpisom alebo stanovami družstva. Návrh súdu môže člen podať, ak požiada o zaprotokolovanie námietky na členskej schôdzi, ktorá uznesenie prijala alebo námietku oznámil predstavenstvu do jedného mesiaca od konania tejto schôdze.

Článok IX. bod 16 sa ruší.

Ing. Ján Uhlár - predseda